Video: ‘Ek kan nooit myself vergewe’Gerhard Jansen van Vuuren se ma, Thea Pretorius, was die eerste keer in twee jaar se tyd in die hof (Foto: Anja van der Merwe, Maroela Media) “Ek wens Andrea se pa sal my eendag die geleentheid gee om met hom te praat en dat ons vrede kan vind.” Gerhard Jansen van Vuuren (41) het Woensdag self in die getuienisbank gestaan en sy hart uitgestort oor die moord op sy gewese meisie, Andrea Venter (25). Dit was ’n onverwagse wending toe die verdediging Jansen van Vuuren tydens sy voorvonnisverhoor in die hooggeregshof in Johannesburg roep om te getuig. Dit volg nadat Andrea se pa, Dries Venter (71), tydens sy getuienis vertel het oor hoeveel hartseer en pyn deur Andrea se dood veroorsaak is. Voor die afskop van die hofverrigtinge het sy ma, Thea Pretorius, hom in die beskuldigdebank gegroet en omhels. Dit is die eerste keer in die afgelope twee jaar wat Pretorius die hofsaak bywoon. Die hof het verlede maand beslis dat Jansen van Vuuren doelgerig opgetree het toe hy Venter in 2011 vermoor het. Hy is skuldig bevind op aanklag van moord met voorbedagte rade en aanranding. Andrea is volgens die nadoodse getuienis 16 keer met ’n mes in die bolyf gesteek. ‘Ek kan nie onthou nie’ Gerhard Jansen van Vuuren in die getuienisbank (Foto: Anja van der Merwe, Maroela Media) Jansen van Vuuren hou steeds vol dat hy nie kan onthou wat die dag van Andrea se moord gebeur het nie. Hy sê hy soek self nog antwoorde en kan nie verduidelik wat presies fout gegaan het nie. “Ek het in die hof vir die eerste keer gesien wat presies daardie dag gebeur het. Ek het nie eers geweet dat ek my eie keel oopgesny het nie. Realiteit het ingeskop toe ek uit die koma wakker word,” het Jansen van Vuuren Woensdag in die hof vertel. “My bedoeling was nie om Andrea seer te maak nie. Ek voel verskriklik dat ek die een is wat vir haar dood verantwoordelik is.” Venter het in die hof oor Jansen van Vuuren se versoek om met hom te praat, gesê “dat dit ’n riem onder sy hart sal wees indien Jansen van Vuuren vir hom kan sê waarom hy vir Andrea vermoor het”. “Dit is vrae wat seker nooit beantwoord sal word nie, want Andrea is nie meer hier nie,” het Venter gesê. Jansen van Vuuren se regspan het tydens die verhoor aangevoer dat hy anaboliese steroïde gebruik het en dat dit sy gemoed beïnvloed het en hom ook meer aggressief gemaak het. “Ek besef nou eers hoe erg dit my lewe verander het,” vertel Jansen van Vuuren. Johanna Carina Wolmarans, ’n maatskaplike werker, het getuig dat familielede Jansen van Vuuren nie as ’n aggressiewe mens opgesom het nie. Twee van sy meisies met wie hy ná Andrea se dood in ’n verhouding was, het aan Wolmarans gesê dat hy nooit sy hand vir hulle gelig het nie. Berou Andrea Venter se pa, Dries, en haar broer, Kobus, vertel die hofsaak krap weer ou wonde oop (Foto: Anja van der Merwe, Maroela Media) Jansen van Vuuren sê skuldgevoelens vreet hom van binne af op. Hy het ook Andrea se familie in die hof om verskoning gevra dat hy hulle soveel pyn en hartseer veroorsaak het. “Ek het ná Andrea se dood so skuldig gevoel dat ek nie kon eet of slaap nie. Ek wou nie my antidepressante drink nie, want dan vat dit my hartseer weg, en dit het nie regverdig teenoor Andrea gevoel nie.” Jansen van Vuuren sê hy wil ook dinge met Andrea se familie regmaak. “As Christene glo ek ons kan mekaar vergewe, maar ek dink nie ek kan myself al vergewe nie. Ek wens ek kon beter besluite geneem het. “Ek verstaan die haat wat die familie teenoor my het. Ek het ook al geliefdes verloor. Ek wil net hê mense moet besef ek is nie ’n slegte mens nie.” Andrea Venter (Foto: Verskaf) Jansen van Vuuren sê dit is ’n wonderwerk dat hy ’n tweede kans op die lewe kon kry om ander mense daarbuite te kan help sodat hulle nie dieselfde verkeerde keuses as hy maak nie. “Ek gaan ook hierdie geleentheid gebruik om op myself te verbeter.” Volgens Jansen van Vuuren het hy in Mei 2013, vier dae voor sy moordverhoor sou begin, na Brasilië toe gevlug omdat hy skaam en skuldig gevoel het. Hy voer aan hy was ook onder geweldige stres oor die hofsaak. Jansen van Vuuren sê hy het in die afgelope 11 jaar handomkeer verander en sy kinders het daartoe bygedra dat hy ’n ander persepsie oor die lewe kry. Volgens hom was Andrea die liefde van sy lewe, hoewel hul verhouding nie perfek was nie. “Ek glo wel tot vandag toe ons sou bymekaar opeindig.” Die slotbetoë word Donderdag aangehoor.